Tuotteet ja palvelut vuonna 2012 (2011)

Toimintahaara (1) 1: Uhkien yksilöinti ja niihin vastaaminen alati muuttuvassa ympäristössä Ilmenevien uhkien arviointi on olennainen osa tuleviin haasteisiin valmistautumista. Tämän toimintahaaran tavoitteena oli laatia ilmoituksia, jotka koskivat tietoturvallisuuteen liittyvää valmiutta eri aloilla ja viranomaisten aloitteita erityisesti jäsenvaltioiden ja komission osalta (esim. yksilöimällä uusia mahdollisuuksia ja toimintapolitiikan aloitteisiin liittyviä riskejä). Tavoite saavutettiin arvioimalla ilmeneviä mahdollisuuksia sekä riskejä, jotka liittyivät sellaisiin aloihin ja aloitteisiin, joilla oli merkitystä eri sidosryhmäyhteisöille. Virasto antoi Euroopassa ilmeneviä turvallisuusuhkia koskevan yleiskattavan kertomuksen sekä aihepiiriltään täsmällisempiä kertomuksia seuraavilta aloilta: tietotekniikan kulutuskeskeisyys, pilvipalvelu ja hankintojen turvallisuus. Analysoimalla sekä mahdollisuuksia että riskejä virasto pystyi tekemään päätelmiä, jotka osoittavat kompromisseja, joita hallintoelinten ja yritysten on tehtävä reaaliaikaisissa toimintaympäristöissä. Politiikan sisällöstä päättävät tahot ja yritykset voivat tällaisen lähestymistavan ansiosta hyödyntää täysimääräisesti innovatiivisia teknologioita ja liiketoimintamalleja ja säilyttää samalla korkean turvallisuustason. Jotta toimintahaaran tavoitteet saavutettaisiin, lähestymistavassa tukeuduttiin optimaalisesti olemassa oleviin yhteistyösopimuksiin ja tukitoimintoja toteuttaviin sidosryhmiin. Suoritteiden määrä: seitsemän. Toimintahaara 2: Yleiseurooppalaisen elintärkeiden (2) tietoinfrastruktuureiden suojaamisen (CIIP) ja sietokyvyn parantaminen Tämän toimintahaaran yhteydessä suoritettu työ oli tiiviisti sidoksissa komission maaliskuussa 2009 ja maaliskuussa 2011 antamissa tiedonannoissa kuvattuun CIIP-toimintasuunnitelmaan ja sitä voidaan pitää luontevana jatkona vuosien 2010 ja 2011 työohjelmien puitteissa suoritetulle työlle. Toiminta tuki suoraan tavoitteita, jotka oli asetettu sisäisen turvallisuuden strategiaa koskevassa asiakirjassa sekä digitaalistrategiassa. Toimintahaaran 2 päätavoite oli auttaa jäsenvaltioita toteuttamaan turvalliset ja häiriönsietokykyiset tieto- ja viestintätekniikkajärjestelmät sekä lisätä elintärkeiden tietoinfrastruktuureiden ja -palvelujen suojaamisen tasoa Euroopassa. Tavoitteeseen pyrittiin seuraavin toimin: — auttamalla relevantteja sidosryhmiä lisäämään tehokkuuttaan ja vaikuttavuuttaan — antamalla tukea ja edistämällä harjoituksia yleiseurooppalaisella tasolla — yksilöimällä ja käsittelemällä tietoturvallisuuteen liittyviä haasteita elintärkeissä tietoinfrastruktuureissa — tukemalla ja edistämällä sietokykyä käsittelevää eurooppalaista julkis-yksityistä kumppanuutta (EP3R) — yksilöimällä ja ratkaisemalla tietoturvaongelmia teollisuuden hallintajärjestelmissä ja yhteiskäyttöverkoissa — tukemalla EU:n ja Yhdysvaltojen verkkoturvallisuus ja -rikollisuustyöryhmää, joka perustettiin EU:n ja Yhdysvaltojen huippukokouksessa 20. marraskuuta 2010. Näistä toimista yleiseurooppalainen verkkoturvallisuusharjoitus on erityisen maininnan arvoinen. Toinen vastaava harjoitus toteutettiin 4. lokakuuta 2012, ja siihen osallistui 339 organisaatiota eri puolilta Euroopan unionia. Suoritteiden määrä: 13. Toimintahaara 3: Tietoturvaloukkauksiin ja niiden ennaltaehkäisyyn keskittyvän ryhmän (CERT) ja muiden operatiivisten yhteisöjen tukeminen Kyseessä olevat työkokonaisuudet liittyvät myös tiiviisti komission maaliskuussa 2009 antamassa tiedonannossa kuvattuun CIIP-toimintasuunnitelmaan, vaikkakin tämän toimintahaaran toiminta on tiiviisti sidoksissa CERT-yhteisön auttamiseen ja kehittämiseen. CERT-ryhmän alalla viraston tarkoituksena on tukea EU:n jäsenvaltioita, jotta ne voivat varmistaa, että niiden kansalliset/valtiolliset CERT-ryhmät toimivat keskeisenä osana jäsenvaltioiden kansallista varautumis-, tietojenvaihto-, reagointi- ja kestävän koordinoinnin valmiutta. Tavoite saavutetaan määrittelemällä yhdessä relevanttien sidosryhmien kanssa kansallisten/valtiollisten CERT-ryhmien perusvalmiudet sekä tarjoamalla tarvittavat keinot perusvalmiuksien saavuttamiseen. Tarkemmin ilmaistuna toimintahaaralla on seuraavat tavoitteet: — vahvistaa jäsenvaltioiden toimintavalmiuksia auttamalla CERT-yhteisöä parantamaan tehokkuus- ja vaikuttavuustasoaan — tukea ja vahvistaa CERT-ryhmien keskinäistä yhteistyöstä ja CERT-ryhmien yhteistyötä muiden yhteisöjen kanssa. Tämän toimintahaaran osana virasto tutki oikeudelliset ja menettelyihin liittyvät esteet, joita CERT-ryhmät kohtaavat Euroopassa toimiessaan yhteistyössä ja vaihtaessaan tietoja muiden CERT-ryhmien kanssa; lisäksi virasto tutki lakien soveltamista kolmansissa maissa ja esitti yhteistyön parantamista koskevia suosituksia. Suoritteiden määrä: 10. Toimintahaara 4: Digitaalitalouden turvaaminen Tässä toimintahaarassa viraston tavoitteena on määrittää toimenpiteet, joiden avulla EU:n on mahdollista hallinnoida asianmukaisesti uusien yhteentoimivien palvelujen käyttöönottoa ja levittämistä sekä kunnioittaa samalla yksilöiden perusoikeuksia ja käyttää turvallisia ja luotettavia ratkaisuja. Toiminnan kautta autettiin julkisen ja yksityisen sektorin organisaatioita parantamaan tietoturvallisuutta koskevaa lähestymistapaansa kehittämällä luotettavia menettelyjä henkilötietojen käsittelyyn tietosuojaa koskevien uusien säädösehdotusten mukaisesti. Toimintahaaran puitteissa tuettiin myös tapahtumaa Support for the European Month of Network & Information Security for All. Suoritteiden määrä: kahdeksan.